Иргэдийн Төлөөлөгчдийн Хурлын 2016 оны ..... сарын ..... өдрийн ..... дугаар

тогтоолын хавсралт

**ӨВӨРХАНГАЙ АЙМГИЙН ХУЖИРТ СУМЫН ЗАСАГ ДАРГЫН 2016-2020 ОНЫ ҮЙЛ АЖИЛЛАГААНЫ “БҮТЭЭЛЧ ХУЖИРТ-2020” ХӨТӨЛБӨР**

***ЕРӨНХИЙ ЗҮЙЛ***

**ЭРХЭМ ЗОРИЛГО**

Сумынхаа нийгэм, эдийн засгийн тогтвортой хөгжлийг хадгалж, иргэнээ дээдэлсэн, байгаль орчин, уур амьсгалын өөрчлөлтийг даван туулах чадвартай, мэдлэг, мэдээллийн технологи, шинжлэх ухааны ололтод суурилсан, өндөр өсөлттэй, өөрийгөө тэтгэдэг, оновчтой бүтэц бүхий эдийн засагтай болоход оршино.

Өвөрхангай аймгийн Хужирт сумын Засаг даргын 2016-2020 оны үйл ажиллагааны “БҮТЭЭЛЧ ХУЖИРТ -2020” хөтөлбөр /цаашид “хөтөлбөр” гэх/-ийн үр дүнг дараах Шалгуур үзүүлэлтээр дүгнэнэ.

|  |  |  |  |  |
| --- | --- | --- | --- | --- |
| **дд** | **Үзүүлэлт** | **Хэмжих нэгж** | **Суурь түвшин**  **2015 оны жилийн эцэс** | **Зорилтот түвшин**  **2019 оны эцэст** |
| *1* | Дотоодын нийт бүтээгдэхүүн | *тэрбум*  *төгрөг* | 12.9 | 14.9 |
| *2* | Сумын нэг хүнд ногдох дотоодын нийт бүтээгдэхүүн (ДНБ) | *мянган төгрөг* | 1960,5 | 2760,5 |
| *3* | Аж үйлдвэрийн бүтээгдэхүүний үйлдвэрлэлт | *сая төгрөг* | 4724,3 | 5656,3 |
| *4* | Нийт бараа гүйлгээ | *тэрбум төгрөг* | 3,0 | 3,8 |
| *5* | Иргэдийн мөнгөн хадгаламжийн хэмжээ | *тэрбум төгрөг* | 3.5 | 4.5 |
| *6* | Дундаж наслалт | *жил* | 69,85 | 70 |
| *7* | Ядуурлын түвшин | *хувь* | 29.8 | 25,3 |
| *8* | Эдийн засгийн идэвхитэй хүн амын нийгмийн даатгалд хамрагдсан байдал | *Тоо* | 614 | 854 |
| *9* | 1000 амьд төрөлтөд нялхасын эндэгдлийн түвшин | *Промиль* | 4 | 1 |
| *10* | 100000 амьд төрөлтөд эхийн эндэгдлийн түвшин | *Промиль* | 0 | 0 |
| *11* | Хамран сургалт /ЕБС/ | *Хувь* | 98,4 | 99,0 |
| *12* | Хамран сургалт /СӨБ/ | *хувь* | 94,5 | 98,0 |
| *13* | Их, дээд сургуулийн элсэлтийн ерөнхий шалгалтын онооны дундаж | *оноо* | 506,2 | 520,0 |
| *14* | Хураан авсан үр тариа | *тн* | 30 | 40 |
| *15* | Нийт сүрэгт үхэр сүргийн эзлэх хувь | *хувь* | 6,2 | 7,2 |

**ХӨТӨЛБӨР БОЛОВСРУУЛСАН ҮНДЭСЛЭЛ**

Монгол Улсын Их Хурлын 2016 оны 02 дугаар сарын 05-ны өдрийн 19 дугаар тогтоолоор “Тогтвортой хөгжлийн үзэл баримтлал 2030”-ыг баталж ядуурлын бүх төрлийг эцэс болгох, дундаж наслалтыг 78-д хүргэх, нийт хүн амын 80% нь чинээлэг, дундаж давхаргад шилжих, ногоон хөгжлийн үзүүлэлтээр дэлхийн эхний 30 оронд багтах зэрэг томоохон зорилтуудыг тавьсан юм.

Хөгжлийн бодлого төлөвлөлтийн тухай хуулийн 15 дугаар зүйлийг баримтлан Өвөрхангай аймгийн Хужирт сумын Засаг даргын 2016-2020 оны үйл ажиллагааны хөтөлбөрийг боловсрууллаа.

Монгол улсын Тогтвортой хөгжлийн үзэл баримтлал, Өвөрхангай аймгийн Хужирт сумыг 2011-2020 онд хөгжүүлэх эдийн засгийн урт хугацааны бодлого, стратегид хүрэхэд эн тэргүүнд авч хэрэгжүүлэх шаардлагатай дунд хугацааны зорилго, зорилтуудыг уг хөтөлбөрт тусгав.

***Засаг даргын үйл ажиллагааны хөтөлбөр боловсруулахад ашигласан тулгуур баримт бичиг***

* Монгол Улсын Тогтвортой хөгжлийн үзэл баримтлал-2030
* Бүсчилсэн хөгжлийн үзэл баримтлал
* Монгол улсын Засгийн газрын 2016-2020 оны үйл ажиллагааны хөтөлбөр
* Өвөрхангай аймгийн Засаг даргын 2016-2020 оны “Бүтээлч-Өвөрхангай” үйл ажиллагааны хөтөлбөр
* Өвөрхангай аймгийн эдийн засгийг 2014-2024 онд хөгжүүлэх бодлогын баримт бичиг
* Хужирт сумын эдийн засгийн хөгжлийн төлөвлөгөө/2011-2020 он/
* Аймгийн хэмжээнд хийсэн эмзэг байдлын үнэлгээ, бусад суурь судалгаа
* Өвөрхангай аймгийн Хужирт сумын МАН-ын мөрийн хөтөлбөр /2016/
* Өвөрхангай аймгийн Хужирт сумын АН-ын мөрийн хөтөлбөр /2016/
* Өвөрхангай аймгийн Засаг даргын дэргэдэх Статистикийн хэлтсээс гаргасан эмхтгэл -2016/08
* Багуудын Засаг даргад нэр дэвшигчдийн мөрийн хөтөлбөр

***Сумын хөгжлийн өнөөгийн түвшин***

Өвөрхангай аймгийн Хужирт сум нь Өвөрхангай аймгийн хойд хэсэгт хангай хээрийн бүсд оршдог. Архангайн Хотонт, Өвөрхангай аймгийн Хархорин, Бүрд,Зүйл, Бат-Өлзий, Зүүнбаян-Улаан сумдтай хиллэдэг. Сумын төв нь Улаанбаатар хотоос 380км Арвайхээрээс 90км байна.

Сумын газар нутгийн хэмжээ 171782 га бөгөөд 122564,35 га нь бэлчээр, 10628,48 га нь ойн сан, хот тосгоны газар 4864,35 га,1115,1 га нь хадлан, 312,7 га нь тариалангийн талбай,атаршсан газар 1001,54 га,зам шугам сүлжээний газар 775,49 га, усан сан бүхий газар 125,05 га,тусгай хамгаалалттай газар 30191,3 га тус тус байна. Нийт 6 багтай. 2015 оны байдлаар 6,630 мянган хүн амтай, эдгээрийн 3976 нь хөдөө амьдардаг. Нийт хүн амын 64,7 хувь нь 15-64 насныхан, 29,7 хувь нь 15-аас доош насны хүүхдүүд, 5,6 хувь нь 65-аас дээш насны ахмадууд байна.

Сумын эдийн засгийн хувьд 2015 онд 12,9 тэрбум төгрөгийн дотоодын нийт бүтээгдэхүүн (ДНБ) үйлдвэрлэсний 51,9 хувийг хөдөө аж ахуй, 24 хувийг аж үйлдвэр барилгын, 24,1 хувийг худалдаа, үйлчилгээний салбараас оруулсан байна. 2011 - 2015 оны хооронд тээвэрлэсэн ачааны хэмжээ 4,4 %, зорчигчийн тоо 6,4 % өссөн байна.

2015 онд сумын нэг хүнд ногдох дотоодын нийт бүтээгдэхүүний хэмжээ 1960,5 мянган төгрөг байгаа нь өмнөх оныхоос 17,6 хувь өссөн.

2015 онд сум 216 мянган толгой мал тоолуулснаас 177095 бог мал (үүнд, ямаа 40,9%),38905 толгой буюу 18% нь бод мал байна. Сумын нийт өрхийн 66,8 хувь нь малтай, эдгээрийн 82,9 хувь (нийт өрхийн 55,4%) дөрвөн улирлын турш мал сүргээ маллан амьдардаг. 2015 оны мэдээнээс үзэхэд сумын малчин өрхийн 98 хувь нь цахилгааны эх үүсвэртэй, 97,2 хувь нь гар утастай, 62 хувь нь телевиз үздэг, талаас илүү хувь нь мотоцикльтой байна.

Нийгэм, эдийн засгийн хөгжилд гарсан эдгээр амжилт ололтын зэрэгцээ Өвөрхангай аймгийн Хужирт сумын байгаль, соёлын өвийг хойч үедээ уламжлан өвлүүлэх, байгаль орчин, нийгэм, эдийн засгийн хувьд тэнцвэртэй хөгжих тогтвортой хөгжлийн үзэл санааг хэрэгжүүлэхэд тулгамдаж байгаа дараах асуудлууд байгаа юм.

### Сумын хөгжилд тулгамдаж буй асуудлууд

Энэхүү дунд хугацааны хөгжлийн баримт бичигт суманд тулгамдаж буй хэд хэдэн асуудлыг шийдвэрлэх стратегийн зорилгуудыг дэвшүүлэн ажиллахаар тусгав.

**1. Уур амьсгалын өөрчлөлтийн эрсдэл**. Монгол улсад төдийгүй дэлхий дахинаа тулгараад байгаа уур амьсгалын өөрчлөлт, дулаарлын үйл явцын үр нөлөө Өвөрхангай аймгийн Хужирт суманд ч илэрч цаашдын хөгжлийн төлөвлөлтөд харгалзан үзэхгүйгээр тогтвортой хөгжлийн зарчмыг хэрэгжүүлэхэд бэрхшээлтэй болоод байгаа юм. Ялангуяа, хөдөө аж ахуйгаас ихээхэн хамааралтай тус суманд байгалийн гамшигт үзэгдэл, ган, зуд, үер, ойн түймрийн давтамж, тэдгээрийн эрч, хохирлын хэмжээ ихээхэн нэмэгдэж, сумын эдийн засаг болон иргэдийн амьжиргаанд сөргөөр нөлөөлж байдаг.

Зөвхөн ган зудын эрсдлийг авч үзэхэд Хужирт суманд 2000 оноос хойш гантай байсан ба 2000,2001,2009 онуудад зуд болсон. 2000 онд 2060 толгой мал хорогдсон ба 30 айл өрх малгүй болсон.2009-2010 оны зуданд 69 айлын 200 гаруй хүн оны эхэнд тоолуулсан малаа 100% хорогдуулж малгүй болсон. 759 өрхийн 2400 гаруй хүн малынхаа 50-иас дээш хувь хорогдуулж цаашид амьдрах амьжиргааны түвшин буурсан байна.

Иймд сумын хэмжээнд уур амьсгалын өөрчлөлтөөс үүдсэн эрсдэлийг бууруулах, түүнд эдийн засаг нийгмийн хувьд дасан зохицох, даван туулах арга хэмжээг шат дараалан системтэй хийх шаардлага гарч байгаа юм.

**2. Ядуурал**. Өвөрхангай аймаг ядуурлын хэд хэдэн хэмжүүрээр улсын дундажаас дээгүүр үзүүлэлттэй, эмзэг байдал ихтэй байгаа юм.

Сумын нийт малтай өрхөд 200 хүрэхгүй малтай өрхийн эзлэх хувь 27 %, сумын өрхүүдийн 29.18 % нь орлогын түвшингийн 1-5 дугаар бүлэгт хамрагдаж байгаа буюу ядуурлын түвшин 29.8 хувь байна.

Эдийн засгийг дэмжиж ажлын байр буй болгохоос гадна байгалийн нөөц, экосистемийн зохистой менежмент хийж, ХАА-н салбарыг хөгжүүлэн хөдөөгийн иргэдийн ядуурлыг бууруулах, эрсдлийг багасгах зорилго чухал юм.

**3. Үйлдвэржилт, дэд бүтцийн хөгжил сул**. Бүтээгдэхүүнд аж үйлдвэр, барилгын салбарын эзлэх хувь бага.

Иймээс улсын чанартай томоохон хөрөнгө оруулалт, дэд бүтцийн төслийг татах, бизнесийн болон бүтээн байгуулалтын таатай орчинг суманд бүрдүүлэх явдал хөгжлийн зорилго болж байна.

**4. Орчны бохирдол**. Өвөрхангай аймгийн Хужирт сумын иргэдийн амьдралын чанарт ихээхэн нөлөөлж буй асуудал бол агаарын, хөрсний, усны бохирдол, хатуу шингэн хог хаягдлын асуудал юм.

Эдгээр нь аялагчид амрагчид олноор ирдэг үзэсгэлэнт газрууд, рашаан сувилалын газруудад тулгараад байна. Ялангуяа ариун цэврийн байгууламжаар зөвхөн СӨБ, эрүүл мэндийн байгууллага хагас дутуу хангагдсан, рашаан сувилалууд, цэвэр усны үйлдвэр нь нэгдсэн цэвэрлэх байгууламж байхгүй байгаа нь хөрс болон усны бохирдолд сөргөөр нөлөөлдөг. Түүнчлэн хатуу хог хаягдал зайлуулах үйлчилгээнд иргэдийн 60 орчим хувь хамрагддаг, төвлөрсөн халаалтын системд холбогдоогүй байгаа нь дутуу шаталттай зуухны хэрэглээ их , агаарын бохирдол өндөр байна. Иргэдийн амьдрах тав тухтай орчин бүрдүүлэх, аялал жуулчлалыг хөгжүүлэхэд орчны бохирдлын эдгээр асуудлыг шийдвэрлэхгүйгээр цаашдын тогтвортой хөгжлийн төлөвлөлт хийх боломжгүй юм.

**5. Экосистемийн доройтол.** Хужирт суманд тулгараад байгаа ба нэг асуудал бол бэлчээрийн даац хэтэрч, усны бохирдол, ой, зэрлэг амьтан багасч экосистемийн доройтол явагдаж байгаа үйл явцыг барих, цаашид бууруулах шаардлага эн тэргүүнд тавигдаж байгаа юм. Ялангуяа, хөдөө аж ахуйн үйл ажиллагаанд байгаль орчны хамгааллын зорилтыг харгалзан үзээгүйгээс үүдсэн доройтол, уур амьсгалын өөрчлөлтийн нөлөөгөөр явагдаж байгаа өөрчлөлт нөлөөлж байна.

Мөн рашаан ус ашиглагч байгууллагын тоо их, менежмент сулаас усны бохирдлын асуудал хүн амын эрүүл мэндийн болоод байгаль, хөрсөнд аюул учруулах хэмжээнд хүрчээд байгаа юм. Иймд энэхүү хөтөлбөрт тухайн асуудлуудыг шийдвэрлэх зорилгуудыг дэвшүүллээ.

# ХӨТӨЛБӨРИЙГ ХЭРЭГЖҮҮЛЭХ ҮЙЛ АЖИЛЛАГААНЫ ЗАРЧИМ

Энэхүү дөрвөн жилийн үйл ажиллагааны хөтөлбөрийг хэрэгжүүлэхэд дараах зарчмаар ажиллана.

Хамтын ажиллагаа, түншлэл

Уг хөтөлбөрийг хэрэгжүүлэхэд хоёр төрлийн хамтын ажиллагаа түншлэл маш чухал юм. Сумын хэмжээнд төр, хувийн хэвшлийн болон төрийн бус байгууллагуудын хамтын ажиллагааг бэхжүүлэн ажиллаж, олон улсын байгууллага, хандивлагчдын төсөл хөтөлбөртэй нягт хамтран түншлэх нь техникийн туслалцаа авах, нэмэлт санхүүжилт татах гол стратеги юм.

Хөтөлбөрийг хэрэгжүүлэхэд сумын төрийн байгууллагууд, засаг захиргааны нэгжийн хамтын ажиллагаа шийдвэрлэх үүрэгтэй. Сумын Засаг даргын Тамгын газар нь хэрэгжүүлэгч байгууллагуудын хамтын ажиллагаа, үйл ажиллагааны уялдааг хангахад гол үүрэг гүйцэтгэх ба тэдгээрийн ажлын нэгдмэл байдлыг хангаж ажиллана.

Манлайлал, үлгэр жишээ, загвар

Үйл ажиллагааны хөтөлбөрийг хэрэгжүүлэхэд иргэд, өрх айл, албан байгууллагуудын идэвхи санаачилга, бусдад үлгэр жишээ болох тэргүүн туршлага, манлайлал ихээхэн үүрэгтэй юм. Ялангуяа ядуурлыг бууруулах, байгаль хамгаалах, бэлчээрийн менежментийг зохистой хийх, орчны бохирдлын асуудлыг шийдвэрлэхэд байгууллага, хамт олон, хувь хүмүүсийн манлайлалыг дэмжих, нийтийн дунд алдаршуулан түгээх, загвар болгох, хэвлэл мэдээллээр сурталчилах зэрэг бодлогыг хэрэгжүүлнэ.

Мэдээлэл, сурталчилгаа, харилцаа

Үйл ажиллагааны хөтөлбөрийг хэрэгжүүлэхэд баримтлах дээрх бүх зарчмыг байнгын харилцаа, мэдээлэл, холбоогүйгээр гүйцэтгэх боломжгүй юм. Үүнд сумын Засаг даргын үйл ажиллагааны хөтөлбөрийн хэрэгжилтийг бусад түншлэгч талууд болон сумын иргэдэд тогтмол мэдээлэх, сурталчлах, тэдний санал шүүмжлэлийн мөрөөр хэрхэн ажилласнаа эргэн тайлагнах, харилцааны механизмыг бий болгож ажиллана.

Эдгээр зарчмуудыг үндсэн стратеги болгон мөрдөж дараах зорилго, зорилтуудыг 2016-2020 оны үйл ажиллагааны хөтөлбөрийн хүрээнд хэрэгжүүлэхээр ажиллана.

# ХӨТӨЛБӨРИЙН ТЭРГҮҮЛЭХ ЗОРИЛГО, ЗОРИЛТУУД

Сумын Засаг даргын 2016-2020 оны үйл ажиллагааны хөтөлбөрийг хэрэгжүүлснээр дараах **тэргүүлэх зорилгуудад** хүрнэ.

**ТЭРГҮҮЛЭХ ЗОРИЛГО 1**.

Уур амьсгалын өөрчлөлтөд дасан зохицох чадавхийг бүрдүүлж, цаг агаарын аюулт үзэгдэл, байгалийн гамшгаас урьдчилан сэргийлэх, таслан зогсоох тогтолцоог бэхжүүлэн эрсдлийг бууруулна.

Зорилт 1. МАА-н салбарын эрсдэлийг бууруулах дасан зохицох арга хэмжээг шат дараатай хэрэгжүүлнэ.

Зорилт 2. Байгалийн гамшгийн эрсдэлийг бууруулна.

**ТЭРГҮҮЛЭХ ЗОРИЛГО 2**. Хөдөө аж ахуй, аялал жуулчлалын бүс нутагт зам, бусад үйлчилгээний дэд бүтцийг хөгжүүлэн сумын дотоодын нийт бүтээгдэхүүний үйлдвэрлэлийг өсгөнө.

Зорилт 1. МАА-н салбарын түүхий эдийн үнийг нэмэгдүүлэх чиглэлд анхаарч үйлдвэрлэлийг нэмэгдүүлэх,тогтворжуулах

Зорилт 2. Аялал жуулчлалын гол маршрутаар дэд бүтцийг хөгжүүлж, орон нутгийн иргэдийн бизнест дэмжлэг үзүүлэх

**ТЭРГҮҮЛЭХ ЗОРИЛГО 3**. Төв суурин болон хөдөөгийн хүн амын эмзэг хэсгийн зорилтот бүлэгт хандсан эрүүл мэнд, боловсрол, хөдөлмөр эрхлэлтийг дэмжих хөтөлбөр хэрэгжүүлж ядуурлыг бууруулна.

Зорилт 1. Сумын зорилтот бүлгийн хөдөлмөр эрхлэлтийг дэмжинэ.

Зорилт 2. Зорилтот бүлгийн иргэдийн сурч мэдэх, боловсрох, эрх зүйн үйлчилгээ авах эрхийг хангана.

Зорилт 3. Зорилтот бүлгийн иргэдэд эрүүл мэндийн үйлчилгээг хүртээмжтэй байлгана.

# ТЭРГҮҮЛЭХ ЗОРИЛГОД ХҮРЭХ САЛБАРЫН ЗОРИЛТ,

# ҮЙЛ АЖИЛЛАГАА, ХҮРЭХ ҮР ДҮН

**НЭГ. БАЙГАЛЬ ОРЧИН, АЯЛАЛ ЖУУЛЧЛАЛ, НОГООН ХӨГЖЛИЙН БОДЛОГЫН ЗОРИЛГО, ЗОРИЛТУУД**

***САЛБАРЫН ЗОРИЛГО: Байгаль орчныг хамгаалах, тэнцвэрт байдлыг хангах, нөөц баялгийг зохистой ашиглах, нөхөн сэргээх, тогтвортой аялал жуулчлал, ногоон хөгжлийн цогц бодлогыг хэрэгжүүлнэ.***

**1.1. БАЙГАЛЬ ОРЧИН, ГАЗРЫН ХАРИЛЦАА**

**Зорилт 1:** Уур амьсгалын өөрчлөлтөд дасан зохицох чадавхийг бүрдүүлж, цаг агаарын аюулт үзэгдэл, байгалийн гамшгийн эрсдэлээс урьдчилан сэргийлэх, таслан зогсоох тогтолцоог бэхжүүлнэ.

**Хэрэгжүүлэх үйл ажиллагаа:**

1. Уур амьсгалын өөрчлөлтөнд тухай бүр цаг агаарт зориудаар нөлөөлөх ажлыг холбогдох байгууллагатай хамтран шийдвэрлэх.
2. Гамшиг ослоос урьдчилан сэргийлэх ажлыг жил бүр тусгай төлөвлөгөөтэйгөөр хэрэгжүүлнэ.

***Хүрэх үр дүн:*** *Зориудаар нөлөөлсөн хур тунадасны хэмжээ нэмэгдэж, иргэдийн гамшгийн үед ажиллах мэдлэг болон мэдээлэл авах сүлжээ нэмэгдсэн байна.*

**Зорилт 2:** Усны нөөц, гол мөрний урсац бүрэлдэх эхийг хамгаалалтад авч, хур, тунадас, гадаргын ус хуримтлуулах хөв цөөрөм байгуулна.

**Хэрэгжүүлэх үйл ажиллагаа:**

1. Усны нөөц, булаг шандны эхийг хамгаалж, усны мэдээллийн санг шинэчлэнэ.
2. Төв суурин газрын хүн амыг баталгаат ундны усаар хангах эрүүл ахуйн бүс, дэглэмийг шинэчлэн тогтоож, тоолууржуулах
3. Рашаан, шаврын нөөцийн хэмжээг мэргэжлийн байгууллагаар тогтоолгож, хамгаалах, зүй зохистой ашиглах талаар журам гарган мөрдүүлэх, рашаан усны худагийг тоолууржуулах

***Хүрэх үр дүн:*** *Усны нөөц, гол мөрний урсац бүрэлдэх эхийн 20-иос доошгүй хувийг хамгаалалтад авч, гадаргын усны нөөц нэмэгдэн, ашиглалт сайжирсан байна.*

**Зорилт 3:** Биологийн олон янз байдлыг хамгаалж, экосистемийн үйлчилгээний тогтвортой байдлыг хадгална.

**Хэрэгжүүлэх үйл ажиллагаа:**

1. Ойжуулалт, мод үржүүлгийн мэргэжлийн байгууллага, иргэдийн санал санаачилгыг дэмжиж, ойн нөхөн сэргээлтийг эрчимжүүлэн, ойн хортон шавьжтай тэмцэх
2. Ойгоос мод шилжүүлэн суулгах журмын дагуу модыг төв суурин газарт шилжүүлэн суулгах ажлыг зохион байгуулах
3. Төв суурин газрын ногоон байгууламжийг газар зохион байгуулалтын төлөвлөлтөд тусгах замаар хэмжээг одоогийн түвшингээс 2 дахин нэмэгдүүлэх
4. Цэвэр технологи, байгальд ээлтэй материал, мод орлох бүтээгдэхүүний үйлдвэрлэл, техник технологи нэвтрүүлэхийг бодлогоор дэмжих
5. Байгаль орчинтой зүй зохистой харьцах боловсрол олгох, биологийн олон янз байдал, байгаль орчныг хамгаалах, нөхөн сэргээх ажлын ач холбогдлыг таниулах асуудлыг мэргэжлийн болон төрийн бус байгууллага мөн насан туршийн боловсролын төвөөр дамжуулан сурталчилах
6. Агаар, хөрс, усыг бохирдуулж байгаа эх үүсвэр, хаягдлын тооллого явуулж, бүртгэл мэдээллийн сан бүрдүүлж, хяналт шинжилгээг үр дүнтэй тогтмол болгох,
7. Хог хаягдлыг ангилан ялгах ажлыг зохион байгуулах/төсөл хөтөлбөрөөр дэмжих/
8. Сумын төвийн нэгдсэн хогийн цэгийн тохижилтийг хийж тэгшилж булах, машин орж гарах нөхцөлийг хангах

***Хүрэх үр дүн:*** *Экосистемийн тэнцвэрт байдал хангагдаж, эрүүл аюулгүй орчинд амьдрах нөхцөл бүрдэнэ.*

**Зорилт 4:** Газар зохион байгуулалтыг оновчтой төлөвлөж, хэрэгжүүлнэ.

**Хэрэгжүүлэх үйл ажиллагаа**:

1. Гэр хорооллын бүсэд дахин төлөвлөлт хийх замаар газар ашиглалтын нягтрал, гудамж хорооны эмх цэгцийг сайжруулж, зохион байгуулалтыг оновчтой болгох
2. Иргэдийн амины орон сууцны зориулалтаар шинээр эзэмшүүлэх, өмчлүүлэх газарт төлөвлөлт хийх
3. Газар олголтыг иргэдэд ойлгомжтой, ил тод болгож, газар олгох үйл явцыг хялбаршуулах
4. Шинээр үйлдвэр үйлчилгээний газар байгуулах газрыг сумын хөгжлийн ерөнхий төлөвлөгөөтэй уялдуулан жил бүрийн газар зохион байгуулалтын төлөвлөгөөтэй уялдуулан шийдвэрлэх

***Хүрэх үр дүн:*** *Газрын төлөвлөлт оновчтой хийгдэж, олгох үйл явц ил тод, хялбар болсон байна.*

**1.2. АЯЛАЛ ЖУУЛЧЛАЛ**

**Зорилт 1:** Аялал жуулчлалыг сумын хөгжлийн тэргүүлэх салбар болгон хөгжүүлж, салбарын эдийн засгийн үр ашгийг нэмэгдүүлнэ.

**Хэрэгжүүлэх үйл ажиллагаа:**

1. Халуун рашааны эмчилгээг түшиглэн жуулчдад зориулсан эмнэлэг, амралт, ардын уламжлалт эмчилгээ, үйлчилгээний газруудыг бодлогоор дэмжиж, жуулчдын тоог нэмэгдүүлэх
2. Гадаад дотоодын аялагчдад зориулж аялал жуулчлалын шинэ бүтээгдэхүүн, үйлчилгээ, ногоон шийдэлтэй үйлчилгээний газар, үдлэх-хоноглох газруудыг төр, хувийн хэвшлийн түншлэлийн зарчмаар хөгжүүлэх

***Хүрэх үр дүн:*** *Аялал жуулчлалын маршрут, үзмэр нэмэгдэн, аялал жуулчлалын салбараас орох орлогыг өсгөж, гадаад дотоодын жуулчдын тоо суурь түвшингээс 2 дахин нэмэгдсэн байна.*

**ХОЁР. ЭДИЙН ЗАСГИЙН ХӨГЖЛИЙН БОДЛОГЫН ЗОРИЛГО,**

**ЗОРИЛТУУД**

***САЛБАРЫН ЗОРИЛГО: Мал аж ахуйн салбараас бусад салбарын ДНБ-ийг 2 дахин нэмэгдүүлнэ.***

**2.1. ЭДИЙН ЗАСАГ, ТӨСӨВ САНХҮҮ**

**Зорилт 1:** Сумын эдийн засгийг эрчимтэй хөгжүүлж, иргэдийн амьжиргаатай уялдуулан сумын эдийн засгийг тэлэх бодлогыг авч хэрэгжүүлнэ.

**Хэрэгжүүлэх арга хэмжээ:**

1. Гадаад, дотоодын хөрөнгө оруулалтыг нэмэгдүүлж, орон нутгийнхны давуу эрхийг ханган, үр ашгийг бий болгох
2. Мал, малын гаралтай бүтээгдэхүүний эрүүл ахуйн зохистой орчинг бүрдүүлж, зах зээлд гаргах боломжийг судлан хэрэгжүүлж эхлэх
3. Ажилгүйдлийг бууруулах чиглэлээр төрөл бүрийн арга хэмжээг авч хэрэгжүүлэх.
4. ***Хүрэх үр дүн:*** *Гадаад, дотоодын нийт хөрөнгө оруулалт суурь түвшин нэмэгдсэн байна.*

**Зорилт 2:** Сумыг бие даан хөгжих эдийн засаг, төсөв санхүү, байгаль орчин, хүний нөөцийн эрх зүйн орчныг бий болгон хөгжүүлж, орон нутгийн хөгжлийн сангийн эх үүсвэрийг нэмэгдүүлнэ.

**Хэрэгжүүлэх арга хэмжээ:**

1. Сумын бие даан хөгжих эдийн засгийн чиглэлийг тодорхойлж, аймгаас бодлогын дэмжлэг авах
2. Байгалийн нөөцийг зохистойгоор ашиглаж, эдийн засгийн эргэлтэд оруулах замаар хөгжлийг дэмжих
3. Төсвийн тухай хуулийн хүрээнд сумын орон нутгийн хөгжлийн сангийн эх үүсвэрийг жил тутам нэмэгдүүлэх,аймгийн ОНХ сангийн хөрөнгөөр суманд зайлшгүй хэрэгжүүлэх ажлыг хийлгэх
4. Сумын орон нутгийн хөгжлийн сангийн хөрөнгийг тодорхой, үр дүнтэй төсөл арга хэмжээнд зарцуулах чиглэлийг боловсруулж хэрэгжүүлэх

***Хүрэх үр дүн:*** *Сумын цаашид хөгжих хөгжлийн чиглэл тодорхойлогдож, бие даан хөгжих эдийн засаг, төсөв санхүү, орон нутгийн хөгжлийн сангийн эх үүсвэр жил тутам хуваарилагдсан хэмжээнээс нэмэгдсэн байна.*

**Зорилт 3:** Өмчийн менежментийг сайжруулах, эдийн засгийн үр ашигтай өмчийг нэмэгдүүлж, төрийн болон орон нутгийн өмч эзэмшигчдийн хариуцлагыг дээшлүүлнэ.

**Хэрэгжүүлэх арга хэмжээ:**

1. Төрийн болон орон нутгийн өмчийн ашиглалт, хамгаалалтыг сайжруулж, тэдгээрийн бүртгэл мэдээлэл, үнэлгээ, тайланг ил тод нээлттэй болгож, өмч эзэмшигчдийн хариуцлагыг дээшлүүлэх
2. Орон нутгийн өмчийг бүртгэлээс хасах үйл ажиллагааг олон нийтэд нээлттэй болгох
3. Төсвийн хөрөнгөөр хийгдэх барилга байгууламж, бараа, ажил үйлчилгээний төсөвт жишиг үнэ нормативт хэмжээг баримтлах, хийгдсэн ажлын чанарт хяналт тавьж, чанаргүй гүйцэтгэсний улмаас үүссэн хохирлыг нөхөн барагдуулах
4. Улсын төсвийн хөрөнгө оруулалт, гадаад, дотоодын төслийн санхүүжилтээр бий болсон болон хөрөнгүүдийн менежментийг сайжруулж, үр ашгийг нэмэгдүүлэх

***Хүрэх үр дүн:*** *Өмчийн ашиглалт хамгаалалтын хяналт сайжирч, өмч эзэмшигчдийн хариуцлага дээшилнэ. Орон нутгийн өмчит болон хувийн хэвшлийн компаниудын нийгмийн ашигт ажиллагаа, хариуцлага, хамтын ажиллагаа нэмэгдэнэ.*

**Зорилт 4:** Төсвийн хөрөнгөөр бараа, ажил, үйлчилгээ худалдан авалтад сумын аж ахуйн нэгж, жижиг дунд үйлдвэр эрхлэгчдийг тэргүүнд дэмжих бодлогыг баримтлан, худалдан авах үйл ажиллагааг иргэд, төрийн бус байгууллагын хяналт дор ил тод явуулах тогтолцоог бүрдүүлнэ.

**Хэрэгжүүлэх арга хэмжээ:**

1. Төсвийн хөрөнгөөр бараа, ажил, үйлчилгээ худалдан авалтад дотоодын давуу эрхийг тооцож ажиллах
2. Төсөвт байгууллага болон суманд зохион байгуулагдах худалдан авах ажиллагааны явцад иргэдийн оролцоог нэмэгдүүлэх.
3. Тендер зохион байгуулагчдыг чадавхижуулах сургалтанд хамруулах, боломжит бүхий л ажлуудыг нээлттэй тендер шалгаруулалтын аргаар зохион байгуулж, худалдан авах ажиллагаанд өрсөлдөөнийг бий болгох
4. Бүх шатны худалдан авах ажиллагаанд дотоод хяналт, шалгалтыг тогтмол явуулж, хэрэгжиж буй ажлын гэрээний биелэлтэд хамтарсан ажлын хэсэг хүлээж авдаг тогтолцоог бий болгож, гэрээний хариуцлагыг нэмэгдүүлэх

***Хүрэх үр дүн:*** *Төсвийн хөрөнгөөр хийгдэх бараа, ажил, үйлчилгээ худалдан авалтаар дамжуулан дотоодын аж ахуйн нэгж, үйлдвэр эрхлэгчдийг дэмжих, иргэд, олон нийтийн хяналт дор ил тод худалдан авалтыг явуулах тогтолцоог бүрдүүлнэ.*

**Зорилт 5:** Төсвийн төлөвлөлт, хариуцлагыг сайжруулж, сумын эдийн засгийн чадавхийг нэмэгдүүлнэ.

**Хэрэгжүүлэх арга хэмжээ:**

1. Төсвийн хэмнэлтийн горимд шилжиж, хэрэгжилтийг улирал тутам тооцох замаар төсвийн өр алдагдалгүй ажиллах
2. Төсвийн ил тод байдлыг хангах замаар Шилэн дансанд мэдээллийг байршуулж буй эсэхэд тогтмол хяналт шалгалт явуулж, үр дүнг нийтэд мэдээлж байх
3. Сумын татварын орлогыг сар бүр төлөвлөгөөний дагуу тогтмол жигд биелүүлэх хариуцлагын тогтолцоог бүрдүүлж, үр дүнг тооцох

***Хүрэх үр дүн:*** *Төсвийн хэмнэж болохуйц зардлыг хасах замаар алдагдалгүй ажиллана.*

**Зорилт 6:** Татварын бүх төрлийн үйлчилгээг иргэд, аж ахуйн нэгж, байгууллагад жигд хүртээмжтэй хүргэж, татварын баазыг нэмэгдүүлнэ.

**Хэрэгжүүлэх арга хэмжээ:**

1. Татварын үйлчилгээг иргэд, аж ахуйн нэгжид зөвлөн туслах, мэдээлэл сургалтын үйл ажиллагааг тогтмол зохион байгуулах
2. Татварын байцаагч болон арилжааны банкуудын хамтын ажиллагаагаар татварын төлбөр тооцооны цахим системийг бүрэн нэвтрүүлэх
3. Орон нутгийн татварын баазыг нэмэгдүүлэх замаар төсвийн орлогыг одоо байгаа түвшингээс бууруулахгүй байх

***Хүрэх үр дүн:*** *Орон нутгийн татварын орлого жил бүр өссөн байна.*

**2.2. Аж үйлдвэр, бизнесийн таатай орчин, худалдаа үйлчилгээ**

**Зорилт 1.** Жижиг дунд үйлдвэрүүдийг хөгжүүлж, орон нутгийн түүхий эдэд түшиглэсэн брэнд бүтээгдэхүүнүүдийн үйлдвэрлэлийг нэмэгдүүлнэ..

**Хэрэгжүүлэх арга хэмжээ:**

1. Суманд байгуулагдсан сүүний үйлдвэрийн үйл ажиллагааг эхлүүлж, бүтээгдэхүүнийг сумын зах зээлд гаргах
2. Суманд бий болж буй зөгийн үржүүлгийг өргөжүүлэн зөгийний бүлэг нэмэгдүүлэх
3. Нутгийн брэнд бүтээгдэхүүнийг баталгаажуулах ажлыг зохион байгуулж, зах зээлд таниулахад дэмжлэг үзүүлэх арга хэмжээг төр, хувийн хэвшлийн түншлэлээр хэрэгжүүлэх
4. Олон улсын байгууллагын төсөл хөтөлбөрөөс зорилтот бүлгүүдийг дэмжсэн төслүүдийн үйл ажиллагааг тогтмолжуулахад холбогдох төслийн нэгжтэй нягт хамтран ажиллах
5. Суманд мал ургамлын гаралтай түүхий эдэд түшиглэсэн органик бордооны үйлдвэр байгуулах

***Хүрэх үр дүн:*** *Аж үйлдвэрийн бүтээгдэхүүний үйлдвэрлэл нэмэгдсэн байна*.

**Зорилт 2.** Төр, хувийн хэвшлийн түншлэлийн хүрээнд жижиг дунд үйлдвэрлэл, худалдаа, үйлчилгээ, бизнесийн орчинг сайжруулна.

**Хэрэгжүүлэх арга хэмжээ:**

1. Худалдаа үйлчилгээний болон бусад төрлийн бизнесийн үйл ажиллагааг дэмжиж хамтарч ажиллах
2. Жижиг дунд үйлдвэрлэл эрхлэгчдийг бодлогоор дэмжих үйл ажиллагааг тогтмолжуулна.

***Хүрэх үр дүн:*** *Бизнесийн салбарт төр, хувийн хэвшлийн түншлэлээр зохион байгуулсан төсөл, арга хэмжээ өссөн байна.*

**2.3. Хөдөө аж ахуйн салбар**

**Зорилт 1.** Байгаль цаг уурын нөхцөлд зохицсон бэлчээрийн болон эрчимжсэн мал аж ахуйг хөгжүүлэн, бэлчээр ашиглалтыг сайжруулна.

**Хэрэгжүүлэх арга хэмжээ:**

1. Нийт сүрэгт эзлэх үхэр сүргийн тоо толгойг нэмэгдүүлэх, өндөр ашиг шимт мах, сүү, арьс ширний зэрэг хосолмол чиглэлийн үхрийн болон гахай, тахианы эрчимжсэн аж ахуйг хөгжүүлэх
2. Төр, хувийн хэвшлийн хадлан бэлтгэх тоног төхөөрөмжийг өргөжүүлж, сумын өвс, тэжээлийн аюулгүй нөөцийг бүрдүүлэх
3. Бэлчээрийн даац, төлөв байдлын үнэлгээнд тулгуурлан бэлчээрийн газар зохион байгуулалтыг сайжруулан отрын бүс нутаг, нөөц бэлчээрийг нэмэгдүүлж, оновчтой ашиглах, усан хангамжийг сайжруулах, хашиж хамгаалах, нөхөн сэргээхэд малчид, иргэдийн санаачилгыг дэмжиж, бэлчээр ашиглалтыг сайжруулах

***Хүрэх үр дүн:*** *Мал сүргийн чанар сайжирч, нэг малаас авах ашиг шимийн түвшинг ахиулан, бэлчээрийн менежментийг сайжруулж сумын аюулгүй нөөцийг өөрсдийн хүчээр бэлтгэнэ.*

**Зорилт 2.** Мал амьтны өвчний тандалт, хяналт, үйлчилгээний чанарыг сайжруулж, ажиллана.

**Хэрэгжүүлэх арга хэмжээ:**

1. Мал эмнэлгийн тогтолцоог малчдын эрэлт шаардлагад нийцүүлэн зохион байгуулж, мал амьтны гоц халдварт өвчингүй тайван байдлаа хадгалах
2. Малчид, мал бүхий иргэдээс ирүүлэх мал, амьтан халдварт өвчнөөр өвчилсөн сэжигтэй тохиолдлын үед дуудлагыг шуурхай мэдээлэх, мэдээллийг хүлээн авах сүлжээг бий болгож, дуудлага үйлчилгээний бэлэн байдлыг хангуулах
3. Жил бүр мал амьтны халдварт өвчнөөс урьдчилан сэргийлэх төлөвлөгөөт арга хэмжээг технологийн хугацаанд чанартай зохион байгуулж, голомтот нутгийн мал сүргийг бүрэн хамруулах

***Хүрэх үр дүн:*** *Халдварт болон гоц халдварт өвчин, мал амьтнаар дамжин халдварлах халдварт, гоц халдварт өвчнийг хяналтанд авснаар гоц халдварт өвчнөөр тайван байдлаа хадгалж, мах экспортлох боломжийг бүрдүүлэн малчдын орлого нэмэгдсэн байна.*

**Зорилт 3.** Хоршоо, нөхөрлөл, малчны бүлэг зэрэг хөдөлмөрөө хорших санал санаачлагыг дэмжинэ.

**Хэрэгжүүлэх арга хэмжээ:**

1. Нөхөрлөл, хоршоо малчдын бүлгийн үйл ажиллагааг дэмжих талаар арга хэмжээ авч ажиллана.
2. Суманд хөдөө аж ахуйн чиглэлийн томоохон аж ахуй байгуулах санал санаачлагыг дэмжих
3. Хоршоодод мэргэжил арга зүйн зөвөлгөө өгөх, сургалтанд хамруулж, бүтээгдэхүүний борлуулах-зуучлах үйлчилгээ үзүүлж ашигтай ажиллах нөхцөлийг бий болгох

***Хүрэх үр дүн:*** *Эдийн засгийн болон менежментийн хувьд тогтворжсон хоршоо нөхөрлөл, малчны бүлгүүдийн тоо өссөн байна.*

**Зорилт 4.** Хөдөө аж ахуйн салбарын хөдөлмөр эрхлэлтийн нөхцөл, боловсон хүчний чадавхийг сайжруулна.

**Хэрэгжүүлэх арга хэмжээ:**

1. Хөдөө аж ахуйн салбарт ажиллаж байгаа мэргэжилтэй боловсон хүчний чадавхийг сайжруулах
2. Цөөн малтай болон залуу малчдыг малжуулах төсөл хөтөлбөрт хамруулах, урамшуулах, чанартай малтай малчдыг дэмжих тогтолцоог бий болгох
3. Хөдөө аж ахуйн үйлдвэрлэлийг хөнгөвчлөхөд чиглэсэн бага оврын техник технологи нэвтрүүлэх
4. Залуу малчдыг бэлтгэх,мал маллах уламжлалт арга ухаанд сургах ажлыг баг бүрийн түвшинд зохион байгуулах

***Хүрэх үр дүн:*** *Хөдөө аж ахуйн салбарын боловсон хүчний залгамж халааг бэлтгэж, дэвшилтэт техник технологи, тэргүүн туршлагыг нэвтрүүлсэн байна.*

**Зорилт 5.** Усалгаатай тариалан, хөрс хамгаалах, техник технологийн дэвшлийг нэвтрүүлж, төмс, хүнсний ногооны дотоодын хэрэгцээг хангах нөхцөлийг бүрдүүлнэ.

**Хэрэгжүүлэх арга хэмжээ:**

1. Иргэд нөхөрлөлийн тарьж ургуулсан төмс хүнсний ногоог орон нутгийн зах зээл, рашаан сувилалуудад нийлүүлэх, иргэд байгууллагын түншлэлийг бий болгоно.
2. Газар тариалангийн тоног төхөөрөмжийг иргэдийн саналын дагуу хөнгөлөлттэй нөхцөл, зээлээр хангаж ажиллана.

***Хүрэх үр дүн:***  *төмс , хүнсний ногооны сорт чанар сайжирч, төмс хүнсний ногоо тариалагчдын орлого нэмэгдэж шинэ техник технологи нэвтэрнэ.*

**2.4. ХОТ БАЙГУУЛАЛТ, ДЭД БҮТЭЦ, ТЭЭВЭР ЛОЖИСТИК**

**Зорилт 1.**Улсын болон орон нутгийн чанартай авто зам, замын байгууламжийн засвар, шинэчлэлийг хийж, ард иргэдийн таатай орчинд амьдрах боломжийг бүрдүүлэн хөгжүүлнэ.

**Хэрэгжүүлэх арга хэмжээ:**

1. Орхоны хөндийн аялал жуулчлалын маршрутыг түшиглэн сумын аялал жуулчлалын дэд бүтцийг хөгжүүлэх
2. Сумын доторх хатуу хучилттай авто зам болон явганы хүний зам, гүүрийн сүлжээг нэмэгдүүлнэ.
3. Аялал жуулчлалын болон нутгийн иргэдийн ахуй хангамжийн зориулалттай хөдөөгийн жижиг гүүрийг засварлах
4. Сум дотор таксины үйлчилгээг нэвтрүүлнэ.
5. Автомашин угаалга, засварын газар цэгийг бий болгох
6. Орон нутгийн зорчигч тээврийн үйлчилгээг үе шаттай өргөжүүлэхэд орон нутгийн байгууллагатай хамтарч ажиллана.

***Хүрэх үр дүн: С****умын нийтийн зорчигч тээврийн үйлчилгээ сайжирч, автозамын сүлжээг өргөтгөх, засвар шинэчлэлийг үе шаттай хийсэн байна.*

**Зорилт 2.**Дэд бүтцийг хөгжүүлэх замаар орон нутагтаа тав тухтай ажиллаж, амьдрах орчин нөхцөлийг бүрдүүлнэ.

**Хэрэгжүүлэх арга хэмжээ:**

1. Сумын “Хөгжлийн ерөнхий төлөвлөгөө”-г дахин нягталж боловсруулах ажлыг зохион байгуулан, хэрэгжүүлэх
2. Сумын төвийн барилга байгууламжийг инженерийн нэгдсэн шугам сүлжээ, цэвэрлэх байгууламжтай болгон орон сууцжуулах, гэр хорооллын хувийн орон сууцтай айл өрхүүдийг инженерийн төвлөрсөн шугам сүлжээнд холбох нөхцөлийг бүрдүүлэх
3. Суманд үерийн ус зайлуулах байгууламжийг барих
4. Төвийн багуудад цахилгаан хангамжийн өргөтгөлийг хийж цахилгаан эрчим хүчний уналтгүй болгох
5. Орон сууцны урт хугацаатай хүү багатай зээлийг банк санхүүгийн байгууллагатай хамтран хэрэгжүүлж, зээлд хамрагдах нөхцөлийг хөнгөвчилж, малчдыг ипотекийн зээлд хамруулах ажлыг хэрэгжүүлэх
6. Нийтийн эзэмшлийн талбайн гэрэлтүүлгийн тоог нэмэгдүүлнэ.

***Хүрэх үр дүн:*** *Ипотекийн зээл хэрэгжүүлж, цэвэр бохир дулааны шугам сүлжээнд байгууллагуудыг холбосон байна.*

***ГУРАВ. НИЙГМИЙН ХӨГЖЛИЙН БОДЛОГЫН ЗОРИЛГО, ЗОРИЛТУУД***

***САЛБАРЫН ЗОРИЛГО:* *Эрүүл мэнд, боловсрол, соёл, урлагийн ёс зүйт үйлчилгээг чухалчилж, хөдөлмөр эрхлэлтийг нэмэгдүүлэх нөхцөлийг бүрдүүлэн, нийгмийн хамгааллыг зорилтот бүлгүүдэд чиглүүлж, гэр бүлийг дэмжсэн бодлого, үйл ажиллагааг хэрэгжүүлнэ.***

**3.1. ЭРҮҮЛ МЭНД**

**Зорилт 1.** Нийгмийн эрүүл мэндийн тусламж үйлчилгээг эрүүл мэндийн байгууллагын тэргүүлэх чиглэл болгон хөгжүүлж, иргэдийг жил бүр урьдчилан сэргийлэх үзлэг, шинжилгээнд хамруулж, эрүүл мэндийн боловсрол олгох үйл ажиллагааг эрчимжүүлнэ.

**Хэрэгжүүлэх арга хэмжээ:**

1. Нийгмийн эрүүл мэндийн асуудлаар салбар хоорондын хамтын үйл ажиллагааг өрөгжүүлж, эрүүл мэндийн үйлчилгээний хүртээмжийг сайжруулахад олон улсын байгууллага, иргэний нийгмийн байгууллага, иргэд, гэр бүл, хамт олны үр дүнтэй бүтээлч харилцаа, түншлэлийг дэмжиж ажиллах
2. Архи, тамхины хэрэглээг бууруулж, элэгний хатуурал, хорт хавдраас сэргийлэх “Элэг бүтэн Монгол” үндэсний хөтөлбөрийг орон нутагт хэрэгжүүлэх
3. Иргэдийг жил бүр урьдчилан сэргийлэх үзлэг шинжилгээнд хамруулж, онош тодруулах шаардлагатай иргэдийг нарийн мэргэжлийн эмчийн үзлэг шинжилгээнд хамруулах

***Хүрэх үр дүн:*** *Элэг бүтэн Монгол хүн хөтөлбөр үр дүнтэй хэрэгжсэн байна.*

**Зорилт 2.** Иргэдийн эрүүл мэндийн боловсролыг дээшлүүлж, халдварт болон халдварын бус өвчнөөс урьдчилан сэргийлэх чиглэлээр үйл ажиллагаа явуулж байгаа хувийн хэвшил, төрийн бус байгууллагыг дэмжиж ажиллана.

**Хэрэгжүүлэх арга хэмжээ:**

1. Эрүүл мэндийн сайн дурын бүлгүүд, ажилтнуудыг сургах чадавхижуулах, идэвхижүүлэх замаар эрүүл зан үйлийг төлөвшүүлэхэд бүх нийтийн оролцоог нэмэгдүүлэх
2. Халдварын бус өвчнөөс урьдчилан сэргийлэх үйл ажиллагаа явуулж буй иргэн, хувийн хэвшлийн болон иргэний нийгмийн байгууллагуудад бүх талын дэмжлэг үзүүлэх чиглэлээр хамтран ажиллах

***Хүрэх үр дүн:*** *Халдварын болон халдварын бус өвчлөлийн тоог суурь түвшингээс бууруулна.*

**Зорилт 3.** Эмнэлэгийг шаардлагатай оношилгоо, эмчилгээний тоног төхөөрөмжөөр шат дараатай хангаж, эмч нарын ур чадварыг дээшлүүлж ажиллана.

**Хэрэгжүүлэх арга хэмжээ:**

1. Эмнэлэгт нэн шаардлагатай эмнэлгийн тоног төхөөрөмжөөр үе шаттайгаар хангаж, үр дүнтэй ажиллуулах
2. Эмч эмнэлэгийн ажилтны ёс зүй, ур чадварыг нэмэгдүүлэх тал дээр холбогдох байгууллага дээр хамтарч ажиллана.

***Хүрэх үр дүн:*** *Орчин үеийн оношилгоо, эмчилгээний тоног төхөөрөмжөөр бүрэн ханган, гадагш явж эмчлүүлэгчдийн тоог бууруулна.*

**Зорилт 4.** Эмнэлгийн барилгуудыг, засварлах, материаллаг баазыг нэмэгдүүлэх, автомашины парк шинэчлэл, багийн эмч нарыг унаагаар хангах ажлыг зохион байгуулна.

**Хэрэгжүүлэх арга хэмжээ:**

1. Эмнэлэгийн хуучин байрыг засварлах,
2. Моргийн байр ашиглалтанд оруулах
3. Авто машины парк шинэчлэлтийг хийж, багийн эмч нарыг унаажуулах

***Хүрэх үр дүн:*** *Эрүүл мэндийн салбарын барилга, материаллаг бааз, автомашин, унааны хангамж, ашиглалт сайжирсан байна.*

**Зорилт 5.** Нөхөн үржихүйн тусламж, үйлчилгээний чанар, хүртээмжийг дэмжих замаар сэргийлж болох эх, хүүхдийн эндэгдэлд нөлөөлөх хүчин зүйлийг багасгана.

**Хэрэгжүүлэх арга хэмжээ:**

1. Эх, хүүхдийн нарийн мэргэжлийн тусламж үйлчилгээ үзүүлдэг эмч, эмнэлгийн мэргэжилтний хүний нөөцийг бүрдүүлж мэдлэг, ур чадварыг дээшлүүлнэ.
2. Нөхөн үржихүйн эрүүл мэнд, хүүхдийн өвчний цогц менежмент болон эх, хүүхдийн эрүүл мэндэд чиглэсэн стратеги, хөтөлбөрүүдийг амжилттай хэрэгжүүлэх, “Эх хүүхдэд ээлтэй” үйлчилгээг нэвтрүүлэх

***Хүрэх үр дүн:*** *Жирэмсэн эмэгтэйчүүдийн хяналтыг 100.0 хувь, нялхасын эндэгдлийн түвшинг 0 промильд хүргэнэ.*

**Зорилт 6.** Хүн амын дунд эмийн зохистой хэрэглээг төлөвшүүлж, үр дүнтэй, аюулгүй эм зүйн тусламж, үйлчилгээг хөгжүүлнэ.

**Хэрэгжүүлэх арга хэмжээ:**

1. Хүн амын дунд эмийн зохистой хэрэглээг төлөвшүүлэх, антибиотикийн төрлийн эмийг эмчийн жороор олгох соёлыг бүрдүүлэх
2. Эрүүл мэндийн даатгалын хөнгөлөлттэй үнээр үйлчилдэг эмийн жагсаалтыг нийтийн хэрэглээ болгож хэвшүүлэх

***Хүрэх үр дүн:*** *Антибиотикийг эмчийн жороор олгож хэвшсэн байна.*

**3.2. БОЛОВСРОЛ**

**Зорилт 1.** Багш, сурагчдын сурч, хөгжих орчныг сайжруулж, иргэдэд үзүүлэх боловсролын үйлчилгээг чанартай зохион байгуулан, сургалтын чанар хүртээмжийг нэмэгдүүлнэ.

**Хэрэгжүүлэх арга хэмжээ:**

1. Бага сургуулийн хичээлийн байрыг засварлах /440 хүүхдийн байр/
2. 1-р цэцэрлэгийн шинэ барилгын өргөтгөлийг дуусгах, 2 дугаар цэцэрлэгийн барилгын өргөтгөл шинээр барих

***Хүрэх үр дүн:*** *Боловсролын байгууллагуудын орчин нөхцөл сайжирч, сургалтын чанар, хүртээмж дээшлэн, сургуулийн өмнөх боловсролын хамран сургалт 98 хувь ерөнхий боловсролын сургуулийн хамран сургалт 99 хувьд хүрсэн байна.*

**Зорилт 2.** Ерөнхий боловсролын сургууль, цэцэрлэг, дотуур байрын сургалтын болон үйлчилгээний орчин нөхцөлийг сайжруулах зорилгоор дараах барилгуудад их засвар хийнэ.

**Хэрэгжүүлэх арга хэмжээ:**

1. Ерөнхий боловсролын сургуулийн 952 хүүхдийн хичээлийн байранд их засвар хийх
2. Сургуулийн спорт зааланд их засвар хийх
3. Сургууль, цэцэрлэгүүдийн цахилгаан , дулаан хангамж, цэвэр, бохир усны дэд бүтцийг үе шаттайгаар шинэчлэх
4. Хойд талын дотуур байрны дээвэрт их засвар хийж шувуун нуруутай болгох

***Хүрэх үр дүн:*** *Сургууль, цэцэрлэгийн барилгуудын засвар бүрэн хийгдэж, үйлчилгээний орчин нөхцөл сайжирч, шаардлага хангасан сургалтын кабинетийн тоо нийт анги танхимын 100 хувьд хүрсэн байна.*

**Зорилт 3.**Суралцагчийг бие даан, бүтээлчээр суралцахуйд суралцах боломж олгох, цаашид дээд болон мэргэжлийн боловсрол эзэмшихэд бэлтгэх зорилгоор сургалтын хөтөлбөрийг сурагчдад сонголт хийх боломжтойгоор хэрэгжүүлнэ.

**Хэрэгжүүлэх арга хэмжээ:**

1. Хүүхэд, залуучуудын сэтгэн бодох, техникийн сэтгэлгээг хөгжүүлэх зорилгоор ерөнхий боловсролын сургуулийг робот, оюуны спортын сургалт зохион байгуулахад шаардагдах сургалтын орчин бүрдүүлэн, ахлах ангиудыг эх хэл, байгалийн ухаан, техник технологи, гадаад хэл, нийгмийн ухаан, спорт, урлагийн боловсрол олгох зэрэг төрөлжсөн хэлбэрээр хөгжүүлэх

***Хүрэх үр дүн:*** *Суралцагчид техник, технологи, спорт, урлагийн чиглэлээр төрөлжиж, боловсрол эзэмших боломж бүрдсэн байна.*

**Зорилт 4.**Боловсролын байгууллагуудад шаардлагатай хөрөнгө оруулалтыг үе шаттайгаар хийж, хүүхдэд ээлтэй сургалтын орчин нөхцөлийг бүрдүүлнэ.

**Хэрэгжүүлэх арга хэмжээ:**

1. Боловсролын байгууллагуудыг цахим тоног төхөөрөмж, ухаалаг самбар, техник, хэрэгсэл, хатуу, зөөлөн эдлэл, гал тогооны тоног төхөөрөмж, тоглоом наадгайгаар хангах ажлыг үе шаттайгаар хэрэгжүүлэх
2. Сургууль, цэцэрлэгийг стандартын шаардлага хангасан эрүүл ахуй, ариун цэврийн байгууламжтай болгож, “Хүүхдэд ээлтэй сургууль, дотуур байр” хөтөлбөр хэрэгжүүлэх

***Хүрэх үр дүн:*** *Сургууль, цэцэрлэгүүдэд хүүхдийн сурах орчин, техник хангамж бүрдсэн байна.*

**Зорилт 5.**Хүүхдийн авьяас, ур чадварыг хөгжүүлэх, хүмүүжил, төлөвшил, үндэсний өв уламжлал, зан заншил, эх оронч сэтгэлгээ, амьдрах ухаанд суралцуулах бодлого баримтлан ажиллана.

**Хэрэгжүүлэх арга хэмжээ:**

1. Хүүхэд, залуучуудыг бүтээлч сэтгэлгээтэй, шийдвэр гаргах, хамтарч ажиллах чадвартай, үндэсний хэл, соёл, уламжлалаа эрхэмлэдэг иргэн болгон төлөвшүүлэх, гэмт хэрэг зөрчлөөс урьдчилан сэргийлэх зорилго тавьж шат дараатай ажлуудыг зохион байгуулах
2. Оюуны спортыг хөгжүүлэх зорилгоор “Шатар” аймгийн дэд хөтөлбөрийн хэрэгжилтийг эрчимжүүлэх
3. Төрийн болон төрийн бус байгууллага, хүүхдийн өөрөө удирдах байгууллагын хамтын ажиллагааг сайжруулж, сурагчдын дунд буй үе тэнгийнхний дарамтыг таслан зогсоох
4. Зорилтод бүлгийн хүүхдүүдийн боловсролын тулгамдсан асуудлыг шийдвэрлэх чиглэлээр хүүхэд хамгааллын багийн үйл ажиллагааг түгээн дэлгэрүүлэх, дэмжин ажиллах

***Хүрэх үр дүн:*** *“Шатар” хөтөлбөрт хамрагдсан хүүхдийн тоог нийт суралцагчдын 80 хүртэл хувьд хүргэсэн байна.*

**Зорилт 6.** Багшлах боловсон хүчний мэргэжил арга зүйн хөгжлийг дэмжих, тэднийг урамшуулах, харилцан туршлага солилцох боломжийг олгох, тэдний нийгмийн асуудлыг үе шаттайгаар шийдвэрлэхэд анхаарч ажиллана.

**Хэрэгжүүлэх арга хэмжээ:**

1. Багшийн ёс зүй, харилцаа хандлагыг дээшлүүлэх, багшлах боловсон хүчний нийгмийн хамгааллыг сайжруулах, тэдний эрүүл мэнд, хөдөлмөрийн үнэлэмж, багш нарын арга зүйн хөгжлийг дэмжих, тэргүүн туршлага, ур чадвараа түгээн дэлгэрүүлэх боломжийг бий болгох

***Хүрэх үр дүн:*** *Багш нарын ажиллах орчин нөхцөл сайжирч, арга зүй технологийн санд 60 хүртэл хичээл, арга зүйг бүртгэн авч, багш нарыг мэргэжил дээшлүүлэх чиглэлээр туршлага 100 хувь судлуулсан байна.*

**Зорилт 7.**Бүх нийтийн боловсролын үйлчилгээний хүртээмж, чанар менежментийг дээшлүүлж, орон нутгийн захиргааны байгууллагын үүрэг оролцоог нэмэгдүүлэн, НТБ-ын ажилтан нь хүн амын насан туршийн боловсролыг дэмжигч, мэдээлэл түгээгч байх боломж нөхцөлийг бүрдүүлнэ.

**Хэрэгжүүлэх арга хэмжээ:**

1. Сумын насан туршийн боловсролын багшийг бие даасан байр, танхимтай болоход дэмжлэг үзүүлэх, мэргэшүүлэх
2. Сургууль завсардсан болон сургуульд огт элсэн суралцаагүй хүүхэд, залуучуудыг “Бага, суурь, бүрэн дунд боловсролын дүйцсэн хөтөлбөр”-ийн сургалтад хамруулах замаар боловсрол нөхөн олгох, ерөнхий боловсролын сургуульд шилжүүлэн суралцуулах ажлыг нэгдсэн удирдлага, зохион байгуулалтаар хангаж ажиллах
3. Насан туршийн боловсрол олгох сургалтыг бизнес-амьдрах ухааны, ёс суртахуун-төлөвшлийн, гоо зүйн, гэр бүлийн, байгаль орчны, иргэний боловсрол /эрх зүй, эрүүл мэнд, гамшгаас хамгаалах/ олгох гэсэн чиглэлээр сургалтын олон талт хэлбэрээр зохион байгуулах

***Хүрэх үр дүн:*** *Сургууль завсардсан болон сургуульд огт элсэн суралцаагүй хүүхэд, залуучуудын тоог бууруулж, “Насан туршийн боловсролын үйл ажиллагаанд хамрагдагсдын тоо суурь түвшинээс ахисан байна.*

**3.3. СОЁЛ, УРЛАГ, СПОРТ**

**Зорилт 1.** Соёл, урлагийн байгууллагын материаллаг бааз, хөрөнгө оруулалтыг нэмэгдүүлэх, хөдөөгийн иргэдэд үзүүлэх зайны болон нүүдлийн үйлчилгээг өргөжүүлэн, соёл, урлагийн үйлчилгээний хүртээмжийг нэмэгдүүлж, соёлын үйлдвэрлэлийг дэмжиж, соёлын төвийг мэргэжлийн боловсон хүчнээр бүрэн хангана.

**Хэрэгжүүлэх арга хэмжээ:**

1. Соёлын төвийг хөгжим, техник хэрэгсэл, тоног төхөөрөмжөөр хангахын зэрэгцээ энэ чиглэлд гадаад, дотоодын хөрөнгө оруулагч байгууллагуудтай хамтран ажиллах
2. Сумын соёлын төвийн барилгад их засвар хийж, соёл, урлагийн үйлчилгээний орчин нөхцөлийг сайжруулах
3. Хувь хүний бүтээлч сэтгэлгээ, ур чадвар, авьяас билгийг хөгжүүлэхүйц соёл, урлагийн шинэлэг ажлыг орон нутагт хэрэгжүүлэх боломжийг бүрдүүлэх
4. Соёл, урлагийн нэгдсэн арга хэмжээ, уралдаан, наадам зохион байгуулах замаар хүүхэд залуучууд, ардын авьяастнуудын авьяас билгийг хөгжүүлэх
5. Соёлын төвийг мэргэжлийн боловсон хүчнээр бүрэн хангах

***Хүрэх үр дүн:*** *Соёлын төвийн үйлчилгээний орчин нөхцөл сайжирч, мэргэжлийн боловсон хүчнээр бүрэн хангагдан, орон нутгийн онцлогтой соёл, урлагийн арга хэмжээ тогтмолжсон байна.*

**Зорилт 2.** Соёлын биет болон биет бус өв, түүх, соёлын үл хөдлөх дурсгалын хадгалах, хамгаалах, сурталчилах ажлыг сайжруулан, иргэд, олон нийтийн хяналт, оролцоог нэмэгдүүлнэ.

**Хэрэгжүүлэх арга хэмжээ:**

1. Орон нутаг судлах танхимын үйл ажиллагааг сайжруулж соёлын өвийн боловсрол олгох ажлыг ЕБС, СӨББ болон бусад байгууллагуудтай хамтран зохион байгуулж, соёлын өв сурталчлах төв болгох
2. Иргэдтэй түүх соёлын үл хөдлөх дурсгалыг хадгалж, хамгаалах, урамшуулал олгох ажлыг зохион байгуулан, иргэд, олон нийтийн хяналт, оролцоог нэмэгдүүлэх

***Хүрэх үр дүн:*** *Соёлын биет болон биет бус өв, түүх, соёлын үл хөдлөх дурсгалын хадгалалт, хамгаалалт сайжран, хяналтын тогтолцоо бүрдсэн байна.*

**Зорилт 3.** Нийтийн биеийн тамир, спортыг бүх нийтийн хөдөлгөөн болгон , биеийн тамир, спортын үйл ажиллагааг өргөжүүлнэ.

**Хэрэгжүүлэх арга хэмжээ:**

1. Сум, байгууллага, аж ахуйн нэгжүүд ажиллагсадын хэрэгцээ шаардлагад нийцсэн нийтийн биеийн тамирын талбай, чийрэгжүүлэх танхим, ногоон байгууламж бүхий гүйлт, алхалтын зам, талбай байгуулах, сэргээн тохижуулах ажлыг өрнүүлэх
2. Нийтийн биеийн тамирын арга зүйчийг хавсарсан орон тоогоор ажиллуулах

***Хүрэх үр дүн:*** *Сум, орон нутаг, байгууллага, хамт олонд эрүүл амьдралын орчин нөхцөл бүрдэж, нийтийн биеийн тамир хөгжинө*

**Зорилт 4.**Спортын төрөлжсөн холбоодуудын үйл ажиллагааг дэмжин, өндөр зэрэгтэй тамирчдын залуу халааг бэлтгэх, чанартай тэмцээнийг тогтмол зохион байгуулж, их спортыг хөгжүүлнэ.

**Хэрэгжүүлэх арга хэмжээ:**

1. Спортын төрөлжсөн холбоод, өсвөрийн шигшээ багуудын үйл ажиллагааг дэмжин, мэргэжлийн спортыг орон нутагт хөгжүүлэх
2. Жилд 1-2 удаа томоохон уралдаан тэмцээн зохион байгуулах, тамирчдыг тэмцээнд оролцох нөхцөл боломжоор хангах

***Хүрэх үр дүн:*** *Өндөр зэрэглэлтэй тамирчдын тоо нэмэгдэн, тэдний залгамж халаа бэлтгэгдэж, спортын төрлүүдөөр гаргасан тамирчдын амжилт, чанар өссөн байна.*

**3.4. ХӨДӨЛМӨР ЭРХЛЭЛТ**

**Зорилт 1.** Хөдөлмөр эрхлэлтийг дэмжих үйл ажиллагааны эх үүсвэрийг нэмэгдүүлэх замаар 400 доошгүй ажлын байр бий болгоно.

**Хэрэгжүүлэх арга хэмжээ:**

1. Сум хөгжүүлэх сангийн эх үүсвэрийг 272.7 саяас доошгүй болгох
2. СХСангийн эргэн төлөлтийг хугацаанд нь барагдуулах ажлыг тухай бүр зохион байгуулан төслүүдийн үйл ажиллагаанд байнгын хяналт тавьж ,бий болгосон ажлын байрыг тогтвортой байлгахад анхаарч ажиллана.
3. Шинээр ажлын байр олноор бий болгосон, тогтвортой үйл ажиллагаа явуулж ажлын байраа хадгалан сумын эдийн засаг, нийгмийн хөгжилд хувь нэмрээ оруулж буй аж ахуйн нэгжүүдийг дэмжих бодлого баримтлах

***Хүрэх үр дүн:*** *Хөдөлмөр эрхлэлтийг дэмжих арга хэмжээг хэрэгжүүлэн 400 доошгүй ажлын байрыг бий болгож, ажилгүйдлийн түвшинг 3 хувь болгож бууруулна.*

**Зорилт 2.**Ажил мэргэжлийн чиг баримжаа олгох, зөвлөгөө мэдээллээр хангах, ажилд зуучлах үйлчилгээний чанар, хүртээмжийг нэмэгдүүлж, байгууллагын хөдөлмөрийн аюулгүй байдал, эрүүл ахуй, хөдөлмөрийн харилцааг сайжруулна.

**Хэрэгжүүлэх арга хэмжээ:**

1. Ажил мэргэжлийн мэдээлэл өгөх үйл ажиллагааг өргөжүүлэн мэргэжлийн чиг баримжаа олгох, ажилд зуучлах үйлчилгээнд 80 хүнийг хамруулах
2. Жил бүр нийтийг хамарсан ажил зохион байгуулан, түр ажлын байр 200 бий болгоно.
3. Хөдөлмөр эрхлэлтийг дэмжих, бүтээмжийг нэмэгдүүлэх, хөдөлмөрийн харилцаа, хөдөлмөрийн аюулгүй байдал, эрүүл ахуйг сайжруулах чиглэлээр нийгмийн түншлэлийн байгууллагатай хамтран ажиллах
4. Хөдөлмөрийн хөлсний бүрэн олголтын байдалд хяналт тавих чиглэлээр орон тооны бус зөвлөл байгуулан ажиллуулах

***Хүрэх үр дүн:*** *Ажилд зуучлагдсан, зөвлөгөө мэдээлэл авсан хүний тоо суурь түвшнээс 2 дахин нэмэгдсэн байна.*

**3.5. ХҮҮХЭД, ЗАЛУУЧУУД, ГЭР БҮЛ**

**Зорилт 1. *Х***үүхдийн хүмүүжил төлөвшилд анхаарч, авьяас чадварыг нээн хөгжүүлэх, чөлөөт цагийг зөв боловсон өнгөрүүлэх орчин нөхцөлийг сайжруулна.

**Хэрэгжүүлэх арга хэмжээ:**

1. Бүх нийтээр хүүхдийн эрхийг хүндэтгэх, хүмүүжил төлөвшилд нь анхаарах, хүүхдийн амьдрах, хөгжих, нийгэмших орчныг сайжруулахад төр, төрийн бус байгууллага, олон улсын байгууллага, иргэд, олон нийтийн хамтын ажиллагааг сайжруулах
2. Хүүхэд, залуучуудыг хөгжүүлэх, чөлөөт цагийг зөв боловсон, үр бүтээлтэй өнгөрүүлэх, амьдралын зөв дадал, зуршилд сургах, мэргэжлийн чиг баримжаатай болгох зорилгоор тэдний эрэлт хэрэгцээ, хүсэл сонирхолд нийцсэн төрөл бүрийн секц, дугуйлан хичээллүүлэх, ажил, мэргэжлийн зөвлөгөө өгөх, сэтгэл зүйн боловсролыг дээшлүүлэх, хүмүүжил төлөвшилд нь эерэгээр нөлөөлөх сургалт, мэдээллийн олон талт ажиллагаа явуулах
3. Хүүхэд, залуучуудын чөлөөт цагийг зөв боловсон өнгөрүүлэх зорилгоор тоглоомын талбайнуудын тоог нэмэгдүүлэх

***Хүрэх үр дүн:*** *Хүүхэд, залуучуудын хөгжил, хамгаалал, хүмүүжил төлөвшилд чиглэсэн үйл ажиллагаанд хамрагдсан хүүхдийн тоо суурь түвшнээс 2 дахин нэмэгдсэн байна.*

**Зорилт 2.** Хүүхэд, гэр бүлд чиглэсэн хөгжил, хамгааллын үйлчилгээний нэр төрөл, хамрах хүрээг нэмэгдүүлнэ.

**Хэрэгжүүлэх арга хэмжээ:**

1. Хүүхэд, гэр бүлийн нөхцөл байдлыг үнэлэх, болзошгүй эрсдлээс урьдчилан сэргийлэх,
2. Гэр бүлийн хүчирхийлэлтэй тэмцэх чиглэлээр төрийн бус байгууллагын оролцоог нэмэгдүүлж, төр, иргэний нийгмийн байгууллагын хамтарсан сүлжээг бий болгох, хүний эрхийн зөрчлийг илрүүлэх, урьдчилан сэргийлэх ажлыг тогтмолжуулах
3. Эрх нь зөрчигдсөн хүүхэд, эмэгтэйчүүдийг хамгаалах, сэтгэл зүйн зөвлөгөө өгөх үйлчилгээ, бат бэх гэр бүлийг төлөвшүүлэх ажлыг үе шаттай зохион байгуулах

***Хүрэх үр дүн:*** *Гэр бүлийн хүчирхийллийн талаарх олон нийтийн эерэг ойлголт хандлага нэмэгдэж, хүүхэд, гэр бүлийг болзошгүй эрсдэлээс урьдчилан сэргийлэх, тэдэнд үзүүлэх үйлчилгээний чанар хүртээмж дээшилнэ.*

**3.6. НИЙГМИЙН ХАМГААЛАЛ**

**Зорилт 1.** Нийгмийн дэмжлэг тусламж зайлшгүй шаардлагатай зорилтот өрх, иргэний амьжиргаанд дэмжлэг үзүүлж, нийгмийн харилцаанд идэвхтэй оролцох нөхцөлийг бүрдүүлнэ.

**Хэрэгжүүлэх арга хэмжээ:**

1. Өрхийн амьжиргааны түвшин тогтоох судалгаанд үндэслэн зорилтот бүлгийн өрхүүдийг оновчтой тодорхойлж, тэдэнд үзүүлэх нийгмийн үйлчилгээг чанаржуулж, салбар дундын уялдаа, хамтын ажиллагааг сайжруулах
2. Ахмад настныг нийгмийн амьдралд идэвхтэй оролцуулах, тэдний амьдралын туршлага, мэдлэг чадварыг залуу үеийнхэнд өвлүүлэх, ахмад настны хөдөлмөр эрхлэлтийг дэмжих
3. Хөгжлийн бэрхшээлтэй иргэдэд зориулсан дэд бүтцийг сайжруулах

**Хүрэх үр дүн:** *Амьжиргааны баталгаажих түвшнээс доогуур орлоготой өрхийн тоо буурч****,*** *зорилтот бүлэгт чиглэсэн үйлчлүүлэгчдийн тоо нэмэгдсэн байна.*

***Зорилт 2.*** *Эрүүл мэнд, нийгмийн даатгалын үйлчилгээг иргэдэд түргэн шуурхай хүргэх, мэдээллийн дэвшилтэт технологийг нэвтрүүлснээр хамрагдалтыг нэмэгдүүлнэ.*

***Хэрэгжүүлэх үйл ажиллагаа:***

1. Малчид, хувиараа хөдөлмөр эрхлэгчдийг нийгмийн даатгалын сайн дурын даатгалд хамрагдах боломжийг хэрэгжүүлж, нийт иргэдийг эрүүл мэндийн даатгалд бүрэн хамруулах
2. Нийгмийн даатгалын цахим мэдээллийн санг ашиглаж, хүссэн мэдээллээ шуурхай чирэгдэлгүй авах талаар даатгуулагч иргэдэд сургалт хийх

***Хүрэх үр дүн:*** *Малчид, хувиараа хөдөлмөр эрхлэгчдийг нийгмийн болон эрүүл мэндийн даатгалд хамруулснаар тэдний нийгмийн баталгаа хангагдаж, сэтгэл ханамж дээшилнэ.*

**Зорилт 3.**Хөгжлийн бэрхшээлтэй иргэдэд үзүүлэх нийгмийн даатгалын үйлчилгээг чанаржуулна.

**Хэрэгжүүлэх үйл ажиллагаа:**

1. Эмнэлэг, хөдөлмөрийн магадлах комиссын нүүдлийн хурлыг сумдад хуваарийн дагуу зохион байгуулж, зардлыг зохих шатны төсөвт тусган хэрэгжүүлэх
2. Хөгжлийн бэрхшээлтэй иргэд болон тэдний гэр бүлийг осол гэмтэл болон халдварын бус өвчлөлийн эрсдэлт хүчин зүйлийн талаар анхан шатны мэдлэгтэй болгох, нэгэнт өвчилсөн болон осол гэмтэлд өртсөн үед нөхөн сэргээлтийг гэрийн нөхцөлд хийж, хүндрэлээс сэргийлэх сургалтыг өрх, сумын эмнэлгээр гүйцэтгүүлэх
3. Сум, өрх, багийн эмч, багийн Засаг дарга нарыг хөгжлийн бэрхшээлтэй иргэдийн талаар нэгдсэн судалгаатай болгож, эмчлэн эрүүлжүүлэх, нийгмийн баталгааг нь хангах талаар хийсэн ажлын үр дүн ажил дүгнэх шалгуур үзүүлэлт болох

***Хүрэх үр дүн:*** Хөгжлийн бэрхшээлтэй иргэд тав тухтай тохилог орчинд эмнэлэг, хөдөлмөрийн магадлах комиссын үйлчилгээг авч, хүндрэл чирэгдэл багассан байна.

***ДӨРӨВ. ЗАСАГЛАЛЫН БОДЛОГЫН ЗОРИЛГО, ЗОРИЛТУУД***

**САЛБАРЫН ЗОРИЛГО: Хууль нэг мөр хэрэгждэг, иргэн бүрт эрх тэгш, шударга үйлчилдэг, иргэдийн оролцоог хангасан, итгэл хүлээсэн, хүний эрхийг дээдэлсэн, шударга ёсны засаглалыг бэхжүүлэх зарчмыг баримтална.**

**4.1. ТӨРИЙН ҮЙЛЧИЛГЭЭ**

**Зорилт 1.** Төрийн албан хаагчдын хариуцлагыг нэмэгдүүлж, мэргэжлийн мэдлэг, ур чадварын хувьд шаардлага хангахгүй, ёс зүйн алдаа гаргасан төрийн албан хаагчдад хариуцлага тооцож, төрийн үйлчилгээг иргэдээр үнэлүүлэх нөхцөлийг бүрдүүлнэ.

***Хэрэгжүүлэх үйл ажиллагаа:***

1. Төрийн албан хаагчдыг ажлын байранд тавигдах шаардлагын дагуу ажил үүргийн давхардал, мэргэжил, ур чадвар, ёс зүйг үнэлж, хариуцлагыг өндөржүүлэх
2. Төрийн албан хаагчийн цалин, нэмэгдлийг ажлын бүтээмж, иргэдэд үзүүлсэн үйлчилгээний чанартай нь уялдуулж олгодог зарчим нэвтрүүлэх
3. Төрийн албан хаагчдын иргэдэд үзүүлж буй үйлчилгээг иргэдээр нь үнэлүүлж тухай бүр урамшуулал болон хариуцлага тооцдог байх
4. Төрийн байгууллагуудын үйл ажиллагааны үр дүнг хөндлөнгийн байгууллага болон иргэд, үйлчлүүлэгчдээр үнэлүүлэх,эргэн мэдээлэх, үнэлгээний дүнг үйл ажиллагаанд ашиглах

***Хүрэх үр дүн:*** *Төрийн албан хаагчдын ажлын хариуцлага сайжирсан байна.*

**Зорилт 2.**  ЗДТГ-ын материаллаг бааз, ажиллах орчин нөхцөлийг сайжруулах

***Хэрэгжүүлэх үйл ажиллагаа:***

1. ЗДТГ-ын барилгын дээврийн их засварыг хийж шувуун нуруутай болгох
2. Сумын ИТХ, ЗДТГ-ыг шаардлагатай техник, тоног төхөөрөмжөөр хангах асуудлыг үе шаттайгаар хэрэгжүүлэх

***Хүрэх үр дүн:*** *Сумын төрийн байгууллагуудын ажиллах орчин, нөхцөл сайжирч, төрийн үйлчилгээний чанар, хүртээмж нэмэгдсэн байна.*

**Зорилт 3.** Зарим багуудын багийн төвийг шинээр барих буюу их засвар хийх, багийн Засаг дарга нарыг унаагаар хангах

***Хэрэгжүүлэх үйл ажиллагаа:***

1. I, II багийн төвийн барилгыг шинээр барих,буюу их засвар хийх
2. Багийн Засаг дарга нарыг унаагаар хангах, ажиллах нөхцөлийг сайжруулахад анхаарах
3. Хөдөөгийн багийн төвийн үйл ажиллагааг тогтмолжуулах, байнгын ажиллагаатай болгох

***Хүрэх үр дүн:*** *Багийн Засаг дарга нарын ажиллах нөхцөл сайжирсан байна.*

**Зорилт 4*.*** Багийн иргэдийн Нийтийн Хурлын үйл ажиллагааг өргөжүүлэн иргэдийн идэвхи оролцоог нэмэгдүүлэх

***Хэрэгжүүлэх үйл ажиллагаа:***

1. Багийн Иргэдийн нийтийн хурлын үйл ажиллагааг шинэлэг байдлаар улирал бүр зохион байгуулан иргэдийн оролцоог нэмэгдүүлэх

***Хүрэх үр дүн:*** *Иргэдийн саналыг төрийн бодлого шийдвэрт тусгах, төрийн үйлчилгээг ил тод зохион байгуулах нөхцөл бүрдсэн байна.*

***Зорилт 5.*** Төрийн үйлчилгээг чирэгдэлгүй, шуурхай болгоход чиглэсэн шинэ дэвшилтэт хэлбэрийн үйлчилгээг тууштай нэвтрүүлж, иргэдийн тавьсан асуудлыг шуурхай шийдвэрлэдэг болгох,

***Хэрэгжүүлэх үйл ажиллагаа:***

1. Цахим хэлбэрээр олон төрлийн үйлчилгээ үзүүлэх нөхцөлийг бүрдүүлэх

2. Бүртгэл мэдээллийн онлайн системийг нэвтрүүлэх ажлыг үе шаттай хэрэгжүүлэх

***Хүрэх үр дүн:*** *Төрийн үйлчилгээнд мэдээллийн технологийн дэвшлийг ашиглан, зайн үйлчилгээг нэвтрүүлж, èðãýíèé, ýä õºðºíãèéí áîëîí õóóëèéí ýòãýýäèéí á¿ðòãýëèéí ¿éë÷èëãýýã èðãýäýä ãàçàð äýýð íü ÷èðýãäýëã¿é, шуурхай ¿ç¿¿ëýõ áîëîìæòîé áîëгоно.*

***Зорилт 6.*** Төрийн байгууллагад дотоод хяналт шалгалтын нэгж ажиллуулж, тэдгээрийг мэргэжил арга зүйгээр ханган ажиллана.

***Хэрэгжүүлэх үйл ажиллагаа:***

1. Төсөвт байгууллагуудын нягтлан бодогч нарыг удирдлагын санхүүгийн чиглэлээр сургалтанд хамруулах, мэргэшүүлэх
2. Хөрөнгө оруулалт, төсөл, хөтөлбөрт дотоод хяналт хийх замаар үр ашгийг нэмэгдүүлэх

***Хүрэх үр дүн:*** *Төрийн байгууллагуудын үйлчилгээний чанар, хөрөнгө оруулалт, төсөл хөтөлбөрийн хэрэгжилт дээшилсэн байна.*

***Зорилт 7.*** Төрийн байгууллагуудын хэвлэл мэдээлэл, олон нийттэй харилцах харилцааг нэмэгдүүлнэ.

**Хэрэгжүүлэх үйл ажиллагаа:**

1. Төрийн байгууллагууд үйл ажиллагаагаа иргэд олон нийтэд сурталчилах зардлыг жил бүр төсөвтөө тусган хэрэгжүүлэх
2. Хөдөөгийн иргэдэд орон нутгийн цаг үеийн мэдээ, мэдээллийг шуурхай, хүртээмжтэй хүргэх, мэдээлэл солилцох нөхцөл боломжийг бүрдүүлэх

***Хүрэх үр дүн:*** *Хөдөөгийн иргэдэд орон нутгийн цаг үеийн мэдээллийг шуурхай хүргэх нөхцөл бүрдсэн байна.*

**Зорилт 8.** Цэргийн насны залуучуудын боловсрол , эрүүл мэндийг сайжруулах ажлыг үе шаттай авч хэрэгжүүлэх

**Хэрэгжүүлэх үйл ажиллагаа:**

1. Насан туршийн боловсролын ажилтантай хамтран цэргийн насны залуучуудын бичиг үсгийн чадавхийг нэмэгдүүлэх
2. Цэргийн насны залуучуудын өвчлөлийг багасгах, урьдчилан сэргийлэх ажлыг багийн Засаг дарга нартай хамтран зохион байгуулах
3. Цэрэг эх оронч хүмүүжлийг бий болгох

**Хүрэх үр дүн:** Цэргийн насны залуучуудын эрүүл мэнд, боловсрол сайжирч эх оронч үзэл төлөвшсөн байна.

**4.2.ХУУЛЬ, ЭРХ ЗҮЙ**

**Зорилт 1.** Иргэдийн эрх зүйн боловсролыг дээшлүүлэх ажлыг иргэд, олон нийтийн эрэлт хэрэгцээнд нийцүүлэн зохион байгуулж, хууль зүйн туслалцааны үйлчилгээний хүртээмжийг нэмэгдүүлнэ.

**Хэрэгжүүлэх үйл ажиллагаа:**

1. Төрийн бүх байгууллагуудад “Эрх зүйн сургалт сурталчилгааны хөтөлбөр”-ийг жил бүр шинэчлэн боловсруулж, хэрэгжүүлэх
2. Нийгмийн зорилтот бүлгүүдэд чиглэсэн эрх зүйн сургалт, сурталчилгааг зохион байгуулах

***Хүрэх үр дүн:*** *Эрх зүйн сургалт, сурталчилгааны хүртээмжийг нэмэгдүүлсэн байна*.

**Зорилт 2.** Авлига, ашиг сонирхлын зөрчлөөс урьдчилан сэргийлэх, ил тод байдлыг нэмэгдүүлэх, хариуцлагын тогтолцоог бий болгоно.

**Хэрэгжүүлэх үйл ажиллагаа:**

1. Байгууллага бүр авлигын эсрэг үйл ажиллагааны төлөвлөгөөг жил бүр шинэчлэн, тусгагдсан зорилт, арга хэмжээг хэрэгжүүлэх
2. Авлига, хүнд суртлыг бий болгохоос урьдчилан сэргийлэх, төрийн байгууллагуудын үйл ажиллагааг хэрэглэгчдээр үнэлүүлэх ажлыг хэвшүүлэн, үр дүнг тооцож ажиллах
3. Авлига, ашиг сонирхлын зөрчлийн талаарх мэдээлэл хүлээн авах ажлыг зохион байгуулж, мэдээлэл, мэдэгдлийн дагуу шалгах, хариуцлага хүлээлгэх

***Хүрэх үр дүн:*** *Авлигын эсрэг стратеги төлөвлөгөө хэрэгжсэн байна.*

**Зорилт 3.** Гэмт хэргээс урьдчилан сэргийлэх, илрүүлэх, таслан зогсоох, нийгмийн хэв журмыг хангахад хуулийн байгууллагийн хамтын хүчин чармайлтыг чиглүүлж, гэмт хэрэг үйлдэгдэх шалтгаан нөхцөлийг судлаж, нийгмийн сөрөг үзэгдлүүдтэй тэмцэх ажлыг эрчимжүүлж, иргэдийн амар тайван амьдрах нөхцөлийг бүрдүүлнэ.

**Хэрэгжүүлэх үйл ажиллагаа:**

1. Сумыг камерын хяналтын системтэй болгон хяналт тавих ажилд дэвшил гарна.
2. Цагдаагийн байрыг шинээр барьж ажиллаж амьдрах орчин нөхцөлийг сайжруулна.
3. Цагдаагийн тасгийн автомашины асуудлыг шийдвэрлэх

***Хүрэх үр дүн:*** Гэмт хэргийн гаралт буурч гэмт хэргээс урьдчилан сэргийлэх ажилд ахиц гарсан байна.

* 1. **ОНЦГОЙ БАЙДАЛ**

**Зорилт 1.** Гамшгаас хамгаалах хууль тогтоомжийг сурталчилах, хэрэгжүүлэх ажлыг зохион байгуулан, гамшгаас хамгаалах алба, мэргэжлийн ангиудын сургалт, дадлагыг тогтмолжуулна.

**Хэрэгжүүлэх үйл ажиллагаа:**

1. Гамшгаас хамгаалах хууль тогтоомжийг сурталчилах ажлыг тогтмолжуулж, бэлэн байдлын үзлэгийг жил бүр зохион байгуулах
2. Гамшгаас хамгаалах иж бүрэн, команд штабын сургалт, дадлагыг зохион байгуулах
3. Онцгой байдлын албаны бэлтгэл, бэлэн байдлыг хангах, гамшигтай тэмцэх чадавхийг дээшлүүлж, техник хэрэгслийн хангалтыг сайжруулах
4. Ой, хээрийн түймэр гарах магадлал бүхий багуудаар эрсдэлтэй саруудад урьдчилан сэргийлэх ажлыг зохион байгуулж, ой, хээрийн түймэр унтраах багаж хэрэгсэлтэй болгож, бэлэн байдлыг хангах
5. Сумын Засаг даргын Нөөц болон орон нутаг хөгжүүлэх санд болзошгүй цагийн байдлын үед хэрэглэх эх үүсвэрийг жил бүр төлөвлөх

***Хүрэх үр дүн:*** *Байгууллага, аж ахуйн нэгж, иргэд гамшгаас хамгаалах арга хэмжээнд дадлагажиж****,*** *аврах бүлэг, гамшгаас хамгаалах алба, мэргэжлийн ангиудын чадвар дээшилсэн байна.*

***Хүрэх үр дүн:*** *Гамшгийн үед ажиллах бэлэн байдал хангагдсан байна.*

Энэхүү сумын Засаг даргын 2016-2020 оны үйл ажиллагааны “БҮТЭЭЛЧ ХУЖИРТ-2020” хөтөлбөр нь **4** бүлэг, **56** зорилт, **169** арга хэмжээтэй байна.

# ТАВ. ХЯНАЛТ-ШИНЖИЛГЭЭ, ҮНЭЛГЭЭ

Засаг даргын 2016-2020 оны үйл ажиллагааны хөтөлбөрийг Засаг дарга, түүний Тамгын газрын шууд удирдлагаар төрийн болон орон нутгийн байгууллагууд хариуцсан чиг үүргийн дагуу гүйцэтгэнэ.

Үйл ажиллагааны хөтөлбөрийн хэрэгжилт, үр дүнг жил бүр Засаг даргын Тамгын газар иргэдийн Төлөөлөгчдийн Хуралд тайлагнаж, иргэдэд ил тод, нээлттэй мэдээлнэ.

Хөтөлбөрийн хэрэгжилтийн явц, үр дүнд Засаг даргын Тамгын газар, ИТХ-ын төлөөлөгчид, иргэд, олон нийтийн байгууллагууд хяналт тавьж ажиллана.

--- 000 ---